
[bookmark: _GoBack]Gellir dweud fod yna debygrwydd rhwng Gwlad y Basg a Chymru. Mae’r ddwy wlad yn fach ac wedi eu cysylltu’n dirol â gwledydd mwy pwerus. Cafodd y ddwy wlad eu gorthrymu gan wledydd cryfach yn y gorffennol ac mae ganddynt eu hen-iaith ei hunain sydd wedi ei di-ystyrru gan weddill y byd, tra bod Saesneg a Sbaeneg, ieithoedd eu cymdogion, yn cael eu hadnabod, eu defnyddio a’i haddysgu ar draws y byd. 
Y gwahaniaeth sylweddol sydd rhyngddynt yw bod yr iaith Gymraeg yn marw a iaith y Basgeg, Euskara yn ffynnu. Gwelir cynnydd cyson yn y siaradwyr Basgeg ers y 1980au gyda chynnydd sylweddol yn fwy diweddar. Yng Nghymru, gwelwyd lleihad tor-calonus bob blwyddyn. Dywed Carwyn Jones “Mae’r Gymraeg yn un o drysorau Cymru. Mae’n rhan o’r hyn sy’n ein diffinio fel pobl ac fel cenedl.” (Llywodraeth Cymru, 2011) Gyda chefnogaeth gweinidog Cymru a dylanwad Kirsty Williams yn yr adran addysg, nid oes amser fel y presennol i newid y cyferiad. Y mae’r iaith Gymraeg yn flaenoriaeth gan y llywodraeth gyda’r cynllun iaith yn gobeithio sicrhau miliwn o siaradwyr Cymraeg erbyn 2050. 
Yn Medi 2013 fe gyhoeddwyd y ddogfen ‘Un iaith i bawb.’ Pwysleiswyd yn y ddogfen yma nifer o broblemau gyda’r dull presennol o ddysgu Cymraeg ail iaith. (Llywodraeth Cymru, 2014) Dangoswyd fod lleiafrif o ddisgyblion yn datblygu sgiliau sylfaenol i alluogi defnydd o’r iaith. Pwysleisiwyd yn y ddogfen ‘Cwricwlwm am Oes’ (Hydref 2015) ei bod yn flaenoriaeth i “sicrhau bod pob dysgwr yn gallu meithrin ei sgiliau iaith Gymraeg a defnyddio’r iaith yn hyderus mewn gwahanol gyd-destunau” (Llywodraeth Cymru, 2015).
Felly, beth mae Gwlad y Basg wedi ei wneud i lwyddo, lle mae Cymru wedi methu?
Mabwysiadwyd dull o’r enw CLIL, lle y rhoddwyd pwyslais cryf ar hyfforddi a chefnogi athrawon i siarad yr iaith, gan sicrhau fod tîm gwybodus a deallus o addysgwyr yn paratoi deunyddiau a gwersi ar eu cyfer. Sicrhawyd fod cefnogaeth gan y boblogaeth tuag at gadw a datblybu’r iaith. 
Dyma rai o brif strategaethau Gwlad y Basg, sy’n seiliedig ar gynllun CLIL gan David Marsh:
· Dysgu yn seiliedig ar gynnwys
· Addysg dwyieithog
· Iaith ar draws y cwricwlwm
· Caffael iaith yn hytrach nai dysgu
Mae CLIL yn cyfeirio at unrhyw gyd-destun deuol addysgol lle defnyddir iaith ychwanegol fel cyfrwng wrth addysgu a dysgu cynnwys di-iaith.  Mae'n derm ymbarél sy'n cwmpasu agweddau ar:  Iaith ar draws y Cwricwlwm, Addysg Ddwyieithog, Cyfarwyddyd/dysgu yn seiliedig ar gynnwys.  
Nod y dull yw gwella cymhwysedd iaith gyffredinol a phenodol, datblygu diddordebau ac agweddau amlieithog a chynyddu cymhelliant y dysgwr trwy ddysgu am y cwricwlwm cyfan. Mae’r pwyslais ar gaffael iaith, yn hytrach nag ar gywirdeb iaith. 
Yn ei erthgl ar ddysgu’r Blynyddoedd Cynnar yng ngwlad y Basg, mae Axun Azura yn siarad am bwysigrwydd sicrhau fod y disgyblion yn teimlo’n gartrefol ac yn hapus yn y dosbarth. Mae’n rhaid i’r disgyblion deimlo’n gartrefol, cyn y gallant ddechrau dysgu. Maent yn rhoi pwyslais cryf ar gadw’r un drefn yn ddyddiol, gan ddechrau’r dydd gyda phatrymau holi ac ateb, cyfarchion, dyddiau’r wythnos a chwestiynau am y tywydd.Rhoddir lle pwysig i gemau amser cylch, gan ddefnyddio geiriau fflach i hybu’r dysgu.
Y mae adrodd storiau yn rhan allweddol o’r dull “urtzintga”. Yn aml, mae storiau traddodiadol yn cael eu hail-adrodd droeon dros gyfnod o fis, gan ddefnyddio geiriau fflach i gyflwyno geiriau allweddol a phosteri i’w hatgoffa am drefn y stori. Yna, disgwylir i’r disgyblion chwarae rôl, sy’n seiliedig ar y stori, a chreu murluniau i’w darlunio.  Defnyddiant gemau Bingo, pypedau a chaneuon i gyfoethogi’r addysgu a’r dysgu.
Mae’r ysgolion sy’n addysgu’r Euskara yn ffynnu yng Ngwlad y Basg a’r niferoedd sy’n ei siarad yn cynyddu. Ond beth am Gymru? Y mae yna enghreifftiau o lwyddiant yma hefyd, gyda rhai o ysgolion yn gwrthdroi y patrwm cyffredinol, megis Ysgol Plascrug yn Aberystwyth.
Arolygwyd Ysgol Plascrug gan Estyn yn Mehefin 2012, gan dderbyn statws rhagorol gyda Cymraeg ail-iaith. Yn ôl adroddiad Estyn, derbyniodd y staff hyfforddiant sylweddol a chyson. Blaenoriaethwyd datbylgiad yr iaith gan holl staff a Llywodraethwyr yr ysgol. Ar draws yr ysgol, Cymraeg bellach yw cyfrwng naturiol cyfathrebu a sgyrsiau anffurfiol rhwng staff a disgyblion. Dywed Estyn, “Mae Cymraeg bellach yn cael ei defnyddio’n gyfrwng addysgu ar gyfer 40% o’r amserlen” (Estyn, 2012) Mae yna lu o fanteision i ddisgyblion yn sgil cynyddu eu cymhwysedd yn y Gymraeg ac o ran bod yn ddwyieithog wedi hen ennill eu plwyf. 
Felly pa newidiadau fyddai’n rhaid i ni eu gwneud yng Nghymru i lwyddo?
Yn gyntaf, mae’n rhaid cael cefnogaeth y llywodraeth a chefnogaeth y rhieni. Yn Ysgol Llangennech, Sir Gâr, ar y dechrau gwelwyd gwrthwynebiad gan rai o’r boblogaeth pan benderfynwyd i droi’r ysgol yn Ysgol Gymraeg. Ond ar ôl dwyn perswâd a chyfeirio at y manteision o siarad yr iaith, y mae’r mwyafrif yn awr yn gefnogol, ac mae’r ysgol yn ffynnu fel Ysgol Gymraeg. 
Y mae ennill cefnogaeth rhieni yn elfen allweddol. Mae hyn yn aml yn digwydd os oes grwpiau meithrin sy’n angerddol dros y Gymraeg yn bodoli yn ein pentrefi.
Mae’r ysgolion Meithrin yn gallu cyflwyno iaith i blant ifanc iawn, pan mae hi’n llawer haws i ddysgu iaith. Mae eu rôl yn hanfodol ar gyfer sicrhau cynnydd yn y siaradwyr Cymraeg. Y maent yn aml yn dylanwadu ar rieni i ddewis addysg Gymraeg.
Mae Graham Donadson yn y ddogfen Dyfodol Llwyddiannus yn cydnabod pwysigrwydd yr iaith Gymraeg yn natblygiad Cymru ‘fel cenedl ddwyieithog sydd â’r cryfder a’r hunanhyder i feithrin y ddwy iaith’. Y maent yn rhoi statws a lle pwysig i’r iaith o fewn ein gwlad.
“Bydd ein holl blant a phobl ifanc: yn ddysgwyr uchelgeisiol, galluog sydd:– yn gallu cyfathrebu’n effeithiol mewn gwahanol ffurfiau a lleoliadau, drwy’r Gymraeg a’r Saesneg ac yn barod i ddysgu drwy gydol eu hoes” (Donaldson, 2015, page 29)
Ni fydd y term Cymraeg ail iaith yn cael ei ddefnyddio yn y cwricwlwm newydd, ond byddwn yn cydnabod y gwahanol ffyrdd y mae plant a phobl ifanc yn caffael y Gymraeg ar hyn o bryd mewn ysgolion a lleoliadau cyfrwng Cymraeg, Saesneg a dwyieithog.  (Y Gymraeg mewn Addysg: Cynllun Gweithredu 2017-21, page2).
Felly, mae’r Llywodraeth yn rhoi bri a phwysigrwydd a lle amlwg i’r Gymraeg ym maes addysg. Mae hyn yn allweddol os yw’r Gymraeg yn mynd i ffynnu.
 Y mae’r ysgolion categori A neu “ysgolion Cymraeg” yng Nghymru yn barod yn defnyddio dulliau tebyg i Wlad y Basg trwy ddefnyddio’r dull Trochi - Mae’r plant yn cyrraedd y dosbarth derbyn a waeth beth yw iaith y cartref maen nhw’n cael eu trochi yn iaith yr ysgol, sef Cymraeg. Mae’r athrawon a’r gweinyddwyr dosbarth yn siarad Cymraeg drwy gydol y diwrnod, mae’r gweithgareddau dysgu yn cael eu cyflwyno a’u cynnal drwy gyfrwng y Gymraeg ac mae pob disgybl yn cael ei annog i fynegi ei hun yn Gymraeg. Defnyddir dull Pie Corbett, sy’n debyg iawn i ddull ail-adrodd stori, Gwlad y Basg i gyflwyno geirfa newydd i’r disgyblion. 
Mae athrawon brwdfydig ac angerddol tuag at y Gymraeg yn sicrhau fod disgyblion yn mwynhau dysgu trwy gyfrwng yr iaith, ac hefyd yn eu harwain i ddewis addysg Gymraeg yn y sector Uwchradd.
Er mwyn sicrhau gallu mabwysiadu model tebyg i un Gwlad y Basg, byddai’n rhaid i’r Llywodraeth sicrhau fod mwy o hyfforddiant Cymraeg ar gyfer ein hathrawon. Yn ôl ystadegau CGA, Mawrth 2017, dim ond 27.4% o athrawon Cymru, sydd ar hyn o bryd, yn gallu dysgu trwy gyfrwng y Gymraeg. Y mae gan rai o’r siroedd gynlluniau sabothol i loywi iaith nifer o athrawon- ond byddai’n rhaid cynyddu’r rhain. Heb athrawon sy’n hyderus i siarad yr iaith, ni ellir mynd ati i efelychu cynllun gwlad y Basg. Felly, mae’n rhaid sicrhau fod cynlluniau ar gael i sicrhau hyfforddiant yn yr iaith Gymraeg i fwy o athrawon a darpar athrawon.
Ar ôl sicrhau’r hyfforddiant yma, credaf y dylai’r ysgolion Traws, categori B, ac ysgolion Saesneg, dderbyn hyfforddiant a mynd i weld arfer dda yn yr ysgolion categori A hynny, sydd eisoes yn gwneud gwaith rhagorol o addysgu a dysgu Cymraeg i’w disgyblion, trwy dddefnyddio dull sy’n debyg iawn i un Gwlad y Basg. Dylid dileu’r categoriau, a phob ysgol, yn dysgu Cymraeg i’w disgyblion.
Fel yng Ngwlad y Basg, mae angen tîm deallus o addysgwyr i greu cynlluniau, adnoddau a deunyddiau ar gyfer athrawon sy’n llai hyderus yn eu Cymraeg. Y mae hyn ar waith mewn safleoedd megis HWB a Twinkl, ond mae angen i’r cynlluniau fod yn fwy strwythedig ar gyfer athrawon sy’n ddysgwyr eu hunain, neu sydd angen mwy o hyder. Y mae cynlluniau megis Siarter yr Iaith yn rhoddi hyder i ddysgwyr- mae eisiau’r un peth i’r athrawon.
I gloi, yn fy marn i, er mwyn i ni allu mabwysiadu model tebyg i un Gwlad y Basg, mae’n rhaid i ni gael cefnogaeth y Llywodraeth a’r bobl; hyfforddiant ar gyfer athrawon; a thîm o addysgwyr i greu cynlluniau ac adnoddau deniadol ac ysbrydoledig. Mae’n rhaid i ni feithrin angerdd a chariad at y Gymraeg. Gyda’r pethau hyn yn eu lle: pwy a ŵyr? Efallai y gwelwn i filiwn o bobl yn siarad Cymraeg erbyn 2050.

